Luister: Jy is ‘meer as jou seerkry’Johannes de Villiers is die skrywer van ‘Meer as jou seerkry’. (Foto: nb.co.za) Soms is die laaste strooitjie wat die kameel se rug breek, nie ŉ noodlottige ongeluk of ŉ soortgelyke traumatiese ervaring nie, maar iets so gewoon soos ŉ wasmasjien wat die gees gee of ŉ pyp wat bars. “Dalk ken jy daardie gevoel as ŉ nare besef skielik in jou bors kom sit? Asof jy ŉ klip ingesluk het. Jy begin meteens sweet selfs al is dit nie warm nie.” (p. 28) Vir jou was dit miskien die dood van ŉ geliefde of ŉ fratsongeluk wat een van jou ledemate geëis het. Dan kom die vraag: Hoe gaan jy aan met jou lewe wat in ŉ oogwink handomkeer verander het? Waar jy iets of iemand verloor het wat vir jou kosbaar was? Dit is presies wat met Johannes de Villiers, skrywer van Meer as jou seerkry en Blydskap: Mindfulness-wenke vir ’n vreugdevolle lewe, gebeur het toe hy besef die lewe waaraan hy gewoond is, is iets van die verlede. De Villiers vertel in ŉ onderhoud met Maroela Media dat hy meer as ŉ jaar gelede van Stellenbosch af Bloemfontein toe getrek het nadat hy sy joga-ateljee, gastehuis en meditasiekliniek weens die Covid-19-pandemie moes sluit. Toe hy alles moontlik verkoop het, het De Villiers ŉ paar meubelstukke op ŉ vragmotor gelaai en sak en pak Bloemfontein toe getrek. Die dag toe sy wasmasjien breek, was dit egter vir hom een te veel. Weliswaar die einde van sy fut, maar as’t ware die begin van ŉ groeiproses om homself weer op te bou. “Ek het die boek geskryf omdat ek gewonder het hoe ŉ mens met jou verlies en seerkry saamleef,” sê hy. Tydens die skryfproses, en ook sy eie heelwording, het De Villiers gaan kers opsteek by kenners en terapeute, maar veral by gewone mense wat deur die lewe platgevee is. Die gevolg is roerende verhale van mense wat deur hulle eie pyn of swaarkry wys dat hierdie omstandighede die saadjie vir iets kosbaars kan wees. De Villiers se stem kom sterk na vore wanneer hy skryf dat almal se ontberings verskillend is. Elkeen ervaar en hanteer terugslae op ŉ ander manier, dus hoef daar geen “my seerkry is erger as joune”-vergelyking te wees nie. “Een deel van teenspoed waaroor mense nie genoeg praat nie, is hoe jy skuldig kan voel as jou trauma nie aan die woordeboekdefinisie voldoen nie.” (p. 29) Hy het besef dat groei nie noodwendig daaroor gaan om veerkragtig terug te bons na wie jy was voor dinge skeefgeloop het nie, maar om ŉ nuwe weergawe van jouself te omarm. “Jy sal nooit weer dieselfde mens wees as voor die groot verlies of ramp nie. Maar jy kán dit oorleef – en selfs sterker wees,” sê De Villiers.